

**EGYSÉGES SZANÁLÁSI TESTÜLET**

**Álláshirdetés**

**BANKSZANÁLÁSI tisztviselő**

**(SRB/AD/2016/017)**

|  |  |
| --- | --- |
| **A szerződés típusa** | Ideiglenes alkalmazott |
| **Besorolási csoport és fokozat** | AD5 |
| **A szerződés időtartama** | 3 év (meghosszabbítható) |
| **Szakterület** | Bankszanálás – tervezés és határozatok |
| **A munkavégzés helye** | Brüsszel, Belgium |
| **Becsült havi alapilletmény** | 4637,77 EUR |
| **Jelentkezési határidő** | 2017. január 21. |
| **A tartaléklista érvényessége:** | 2017. december 31. |
| **Próbaidő** | 9 hónap |

**Az Egységes Szanálási Testület**

Az **Egységes Szanálási Testület (ESZT)** az európai bankunión belül működő európai szanálási hatóság és **az újonnan létrehozott bankunió második pillére**. **Az ESZT az nemzeti szanálási hatóságokkal együtt alkotja az „Egységes Szanálási Mechanizmust”**. Szorosan együttműködik különösen a mechanizmusban részt vevő tagállamok szanálási hatóságaival, az Európai Bizottsággal és az Európai Központi Bankkal.

Az ESZT küldetése a csődközeli helyzetbe kerülő bankok rendezett szanálásának biztosítása, minimális hatást gyakorolva a reálgazdaságra, a részt vevő tagállamok államháztartására és az azon kívüli területekre.

Emellett az ESZT kezeli az Egységes Szanálási Alapot is, amelyet az Egységes Szanálási Mechanizmus keretében jött létre azzal a céllal, hogy szükség esetén középtávú finanszírozási támogatást biztosítson a szerkezetátalakítás, illetve szanálás alatt álló hitelintézetek számára.

Az ESZT az Európai Unió önfinanszírozó ügynöksége.

Az ESZT meghatározott feladatokat lát el a fizetésképtelen vagy valószínűleg fizetésképtelenné váló bankok szanálásának előkészítésével és lebonyolításával kapcsolatosan.

**Munkakör**

Az ESZT pályázati felhívást ír ki, hogy ideiglenes alkalmazottakból álló tartaléklistát állítson össze a bankszanálási tisztviselői álláshely betöltése céljából.

# Profil

Az álláshely betöltője a hitelintézeti szanálási tervek kidolgozásában segíti a bankszanálási szakértők munkáját, részt vesz az esetleges szanálási programok lebonyolításában, és közreműködik az ESZT szanálási ügyekkel kapcsolatos politikai álláspontjának kialakításában.

Több szakterület és tagállam szakembereiből álló, vezető szakértők által irányított belső szanálási csoport tagja lesz. Tevékenyen segíti a belső szanálási csoport koordinátorát és az egységvezetőt a feladataik elvégzésében.

Készséggel és tettre kész módon ad tanácsot a vezető kollégáknak.

## Feladatok

A bankszanálási tisztviselő feladatai a következők lesznek:

* segíti a bankszanálási szakértők munkáját a nemzeti szanálási hatóságokkal való együttműködés, szanálási tervek kidolgozása, a bankok jogi és működési struktúrájának elemzésén alapuló szanálási stratégiák kialakítása, a kritikus jelentőségű szolgáltatások és funkciók megállapítása és a bankok tőke- és finanszírozási struktúrájának elemzése során;
* kutatásokat végez, és támogatja a bankszanálási szakértőket a hitelintézetek szanálhatóságának felmérésében, amelynek keretében megállapítják a szanálhatóság akadályait, és szükség szerint cselekvési tervet dolgoznak ki ezen akadályok elhárításához;
* támogatja a szanálási szakértőket azoknak a szavatoló tőkére és a leírható, illetve átalakítható kötelezettségekre vonatkozó minimumkövetelménynek a megállapításában, amelyeket a leírási és átalakítási (hitelezői feltőkésítési) hatáskörökre figyelemmel a hitelintézeteknek eleget kell tenniük;
* közreműködik a szanálási programokkal kapcsolatos határozatok megszövegezésében;
* segíti a belső szanálási csoport koordinátorát és az egységvezetőt angol nyelven kifogástalanul megfogalmazott feljegyzések, előadások és tájékoztatók összeállításában.

Tágabb értelemben véve az alábbi feladatokat is ellátja:

* gazdasági/pénzügyi vagy jogi elemzéseket végez a szanáláshoz;
* elemzi a pénzügyi piacokat;
* közreműködik az ESZT politikai álláspontjának kialakításában,
* ellátja a felettesei által szolgálati érdekből előírt egyéb feladatokat.

**Elvárt képesítések és tapasztalat**

# Alkalmassági feltételek

## Általános feltételek

E pályázati felhívás zárónapján a pályázó:

* valamely európai uniós tagállam állampolgára;
* állampolgári jogai maradéktalanul megilletik;
* a katonai szolgálatra vonatkozó tagállami jogszabályokban előírt minden kötelezettségének eleget tett;
* megfelel a betöltendő munkakör ellátásához szükséges erkölcsi követelményeknek;
* fizikailag alkalmas feladatai végrehajtására[[1]](#footnote-1).

## Oktatás

1. Oklevéllel igazolt, legalább hároméves egyetemi végzettségnek megfelelő közgazdasági, jogi, üzleti ügyviteli, pénzügyi, számviteli vagy a munkakörrel összefüggő egyéb végzettség.

Csak azok a képesítések elfogadhatók, amelyeket uniós tagállamokban bocsátottak ki, illetve amelyekre az említett tagállamok hatóságai egyenértékűségi bizonyítványokat adtak ki.

## Nyelvtudás

Mivel az ESZT munkanyelve túlnyomórészt az angol, ezért a pályázóknak kifogástalan szóbeli és írásbeli angolnyelv-ismerettel kell rendelkezniük (megjegyzés: az angol anyanyelvű pályázóknak az elbeszélgetés során bizonyítaniuk kell, hogy másik uniós nyelven is tudnak dolgozni). A pályázóknak az Európai Unió még egy hivatalos nyelvét[[2]](#footnote-2) is kielégítően ismerniük kell.

# Kiválasztási feltételek

Elvárások:

* alkalmasság az 1. szakaszban leírt feladatok elvégzésére;
* kiváló tanulmányi előmenetel[[3]](#footnote-3);
* kiváló elemző és problémamegoldó készség;
* kiváló írásbeli és szóbeli angolnyelv-ismeret;
* nagy munkabírás;
* színvonalas és eredményes munkavégzés;
* az információs és kommunikációs berendezések és alkalmazások (szövegszerkesztő, táblázatkezelő, prezentációkészítő, böngésző stb.) kiváló ismerete;
* ügyfélközpontú szemléletmód és csapatmunkára való képesség.

Előnyök:

* posztgraduális képesítés a munkakörrel összefüggő szakterületen;
* az európai bankunió, különösem az Egységes Szanálási Mechanizmus és az Egységes Szanálási Testület ismerete;
* a pénzügyi szektorban, jegybanknál, nemzeti felügyeleti vagy szanálási hatóságnál, pénzügyminisztériumnál, az Európai Bizottság megfelelő szervezeti egységeinél (például a Gazdasági és Pénzügyi Főigazgatóságnál, a Versenypolitikai Főigazgatóságnál vagy a Pénzügyi Stabilitás, a Pénzügyi Szolgáltatások és a Tőkepiaci Unió Főigazgatóságánál) vagy megfelelő nemzetközi szervezeteknél (például a Nemzetközi Fizetések Bankjánál vagy a Nemzetközi Valutaalapnál) szerzett munkatapasztalat;
* projektek végrehajtásának támogatásában szerzett tapasztalat;
* multikulturális környezetben szerzett élet- és munkatapasztalat.

**A kiválasztási eljárás**

# A pályázatok benyújtásának módja

Pályázni az EU CV online rendszeren[[4]](#footnote-4) keresztül lehet.

Amennyiben pályázatukat az interneten, az EU CV online adatbázison keresztül szeretnék benyújtani, a pályázóknak előbb felhasználói fiókot kell létrehozniuk, vagy be kell jelentkezniük meglévő fiókjukba. Ha még nem tették meg, az elektronikus önéletrajzot is el kell készíteniük. **A pályázatokat angol nyelven kell benyújtani**. Az önéletrajz elkészítése után a pályázók jelentkezhetnek a kívánt pályázati felhívásra. Az javasoljuk a pályázóknak, hogy a pályázat minden lényeges mezőjét töltsék ki. Az EU CV online rendszerrel kapcsolatos technikai jellegű kérdéseket az EU CV online kapcsolatfelvételre szolgáló Contact oldalán keresztül lehet beküldeni.

**A pályázat benyújtása előtt gondosan ellenőrizze, hogy valóban megfelel minden alkalmassági feltételnek.**

Minden pályázó saját maga felel azért, hogy az internetes jelentkezést időben elvégezze. Nyomatékosan kérjük, hogy a pályázat benyújtását ne hagyja a határidő előtti napokra, mivel az internetes hálózat túlterheltsége vagy az internetkapcsolatot érintő probléma miatt megszakadhat az internetes jelentkezés, így kénytelen lesz elölről kezdeni az egész folyamatot. A határidő letelte után már nincs lehetőség jelentkezés benyújtására.

A felvételi eljárás e szakaszában még nem kell igazoló dokumentumokat benyújtani, azokra később lesz szükség (lásd az 5.3. pontot).

A sikeres internetes jelentkezés után azonosítószám jelenik meg a képernyőn, amelyet feltétlenül jegyezzen fel. Az azonosító megjelenésével a jelentkezési folyamat lezárul. Ezt az azonosítót kell hivatkozási számként használnia a pályázatával kapcsolatos ügyekben. Ha nem kap azonosítószámot, akkor jelentkezését nem rögzítettük!

Pályázata beérkezéséről visszaigazolást küldünk a pályázatban megadott e-mail címre. Minden pályázó saját maga ügyel arra, hogy helyes e-mail címet adjon meg.

**A pályázatok benyújtásának határideje: 2017. január 21., dél (brüsszeli idő szerint 12:00 óra)**

A pályázatokat a következő címen várjuk:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces)

*Amennyiben valamilyen fogyatékosságából adódóan nem tud az interneten keresztül jelentkezni, pályázatát (önéletrajzát és motivációs levelét) nyomtatott formában is eljuttathatja ajánlott levélben[[5]](#footnote-5), amelyet legkésőbb a jelentkezési határidőig postára kell adnia. Ezt követően postai úton tartja a kapcsolatot az ESZT-vel. Ez esetben pályázatához mellékelnie kell fogyatékossága igazolását, amelyet erre feljogosított szervnek kell kiállítania. Külön papírlapon részletezze továbbá, milyen különleges intézkedéseket tart szükségesnek igényel ahhoz, hogy megkönnyítsük részvételét a kiválasztási eljárásban.*

Amennyiben további információra van szüksége, illetve technikai jellegű problémába ütközik, kérjük, vegye fel velünk a kapcsolatot a következő e-mail címen: [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# A kiválasztási eljárás szakaszai

## A kiválasztási eljárásba való beválogatás

Az internetes jelentkezés határidejének letelte után a kiválasztási bizottság a 2. szakaszban leírt alkalmassági feltételek alapján elbírálja a beérkezett pályázatokat. A feltételeknek megfelelő pályázatokat ezután a 3. szakaszban megadott alkalmassági feltételek alapján bírálják el.

## A pályázatok kezdeti elbírálása

A kiválasztási bizottság minden megfelelő pályázatot az 1.1. pontban ismertetett profil tekintetében a pályázó képesítései, képzettsége, szakmai tapasztalata és motivációja alapján bírál el.

## Meghívás elbeszélgetésre

A pályázatok kezdeti elbírálása után az állásra legalkalmasabb jelölteket Brüsszelben tartandó elbeszélgetésre hívjuk meg. Az elbírálás ezen szakaszában a jelöltek az elbeszélgetés mellett további teszteket teljesítenek, amelyek írásbeli részből és előadásból állhatnak.

*Az elbeszélgetés napjáról, időpontjáról és helyszínéről kellő időben tájékoztatjuk a pályázókat.*

A sikeres és felvételre esélyes pályázókat felkérjük, hogy mutassák be oklevelük (okleveleik) és a szakmai tapasztalatukat igazoló dokumentumok eredeti példányát vagy hiteles másolatát, amelyen egyértelműen szerepel a kezdés és a befejezés időpontja, a beosztás(ok) és az ellátott feladatkör jellege. A sikeres pályázó(k) a szerződés aláírása előtt köteles(ek) bemutatni az alkalmassági feltételek teljesülését igazoló dokumentumok eredeti példányait.

## Az elbírálási szakasz

A kiválasztási bizottság az elbeszélgetés és az esetleges egyéb teszt(ek) kimenetele alapján bírálhatja el a pályázó alkalmasságát a 3. szakaszban foglalt feltételek figyelembevételével.

Az elbírálási szakasz angol nyelven zajlik.

## A dokumentumok ellenőrzése és részletes vizsgálat

A pályázatokat összevetjük a pályázók által benyújtott igazoló dokumentumokkal, hogy meggyőződjünk a pályázat pontosságáról és a pályázó alkalmasságáról.

Ha az eljárás bármely szakaszában megállapítást nyer, hogy a pályázatban közölt adatokat a pályázó szándékosan meghamisította, akkor kizárjuk a kiválasztási eljárásból.

Szintén kizárással jár, ha a pályázó:

* nem felel meg minden alkalmassági feltételnek;
* nem mutat be minden szükséges igazoló dokumentumot.

## Tartaléklista

A kiválasztási bizottság elkészíti a legalkalmasabb pályázókat tartalmazó tartaléklista tervezetét. A tervezetet jóváhagyás céljából benyújtja az Egységes Szanálási Testület elnökének. Az elfogadott tartaléklista 2017. december 31-ig lesz érvényben. A tartaléklisták érvényességi ideje az ESZT határozatával meghosszabbítható. Mielőtt a tartaléklistás pályázók állásajánlatot kapnának, előfordulhat, hogy az ESZT további értékelést (például újabb elbeszélgetést) kíván végezni az esetükben.

A tartaléklistára kerülés nem jelent jogosultságot az ESZT-nél való foglalkoztatásra.

**Egyéb lényeges tudnivalók**

# Általános információk

## Esélyegyenlőség

Az ESZT esélyegyenlőségi politikát követ, és a pályázatokat mindenfajta megkülönböztetéstől mentesen fogadja.

## A kiválasztási bizottság

A kiválasztási eljárás lebonyolítására kiválasztási bizottságot hozunk létre. Felhívjuk a figyelmét arra, hogy a kiválasztási bizottság belső eljárásai szigorúan bizalmasak, és szigorúan tilos kapcsolatba lépni a tagjaival.

## Hozzávetőleges ütemterv

A kiválasztási eljárás lefolytatása várhatóan néhány hónapot vesz igénybe, ez idő alatt nem nyújtunk tájékoztatást. A kiválasztási testület 2017 első negyedévében tervezi lezárni az e betöltendő álláshelyre vonatkozó munkaerő-felvételi eljárást, a kiválasztott pályázók pedig ideális esetben várhatóan 2017. második negyedévében lépnek majd hivatalba.

## Felvételi feltételek, karrier

A sikeres pályázók az Európai Közösségek egyéb alkalmazottaira vonatkozó alkalmazási feltételek értelmében ideiglenes alkalmazotti szerződésre kaphatnak ajánlatot, amely szerződés kezdetben három évre szól, de újabb három évre meghosszabbítható. A második időszak leteltekor a szerződés határozatlan időre meghosszabbítható.

A munkavégzés helye az ESZT székhelye, Brüsszel (Belgium).

## Javadalmazás

A sikeres pályázók, akik ajánlatot kapnak munkaszerződésre, szolgálatba lépéskor szakmai tapasztalatuk időtartamétül függően az AD5 besorolási fokozat 1. vagy 2. fizetési fokozatába kerülnek. Az AD5 besorolási fokozatba tartozó tisztviselők havi alapilletménye 2016. december 1-én Brüsszelben:

* 1. fizetési fokozat: 4637,77 EUR
* 2. fizetési fokozat: 4832,65 EUR

Az alkalmazottak az alapilletményen felül különböző juttatásokra, különösen külföldi munkavégzési támogatásra, háztartási támogatásra, eltartott gyermek utáni támogatásra és iskoláztatási támogatásra jogosultak. A fizetéseket közösségi forrásadó terheli. Az alkalmazottak a nemzeti adózás alól mentességet élveznek.

## A személyes adatok védelme

Az ESZT a pályázati felhívást kiíró szervként biztosítja, hogy a pályázók személyes adatait a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (az Európai Közösségek Hivatalos Lapja, L 8., 2001. január 12.) megfelelően kezeljék. Ez a rendelkezés különösen az ilyen jellegű adatok bizalmas kezelésére és biztonságára vonatkozik.

## Jogorvoslati eljárás

Ha a pályázó úgy véli, hogy őt egy bizonyos döntés hátrányosan érint, az Európai Közösségek tisztviselőinek személyzeti szabályzata, valamint az Európai Közösségek egyéb alkalmazottainak alkalmazási feltételei 90. cikkének (2) bekezdése értelmében panaszt nyújthat be a következő címen:

ESZT

Kiválasztási eljárás: Hivatkozási szám: SRB/AD/2016/017

Treurenberg 22 (T-22 office 01/PO59)

B-1049 Brussels (Brüsszel),

BELGIUM

A panaszt három hónapon belül kell benyújtani. Az ilyen jellegű eljárás megindítására nyitva álló határidő (lásd a tisztviselők személyzeti szabályzatának a 2013. október 22-i 1023/2013/EU, Euratom európai parlamenti és tanácsi rendelettel [az Európai Unió Hivatalos Lapja, L 287., 2013. október 29., <http://europa.eu./eur-lex>] módosított változatát) a pályázót hátrányosan érintő aktusról szóló értesítés időpontjától kezdődik.

1. A sikeres pályázónak szolgálatba lépése előtt orvosi vizsgálaton kell átesnie, amelyet az intézmények egyik orvos tisztviselője végez el. [↑](#footnote-ref-1)
2. Angol, bolgár, cseh, dán, észt, finn, francia, görög, holland, horvát, ír, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén. [↑](#footnote-ref-2)
3. Kérjük a pályázókat, hogy a pályázati űrlapon tüntessék fel fő egyetemi diplomájuk (diplomáik) végső minősítését és a betöltendő állás szempontjából lényeges főbb tanegységekre kapott osztályzatokat. A sikeres pályázóknak felvételük előtt be kell mutatniuk az összes tanulmányi eredményüket tartalmazó, teljes leckekönyv hiteles másolatát. [↑](#footnote-ref-3)
4. Az EU CV Online az Európai Bizottság által ideiglenes alkalmazottak felvételéhez használt eszköz. [↑](#footnote-ref-4)
5. Single Resolution Board (Egységes Szanálási Testület), Treurenberg 22, B-1049 Brussels (Brüsszel) [↑](#footnote-ref-5)